**ÅRSBERETNING FOR ASKIM TRAVSELSKAP 2015**

**Stiftet 30. april 1943**

Styret i Askim Travselskap har i 2015 bestått av:

Formann: Arne Steen

Nestformann: Sverre Haug

Sekretær: Geir Østreng

Kasserer: Øystein Østre

Styremedlem: Lasse Jensen

Varamedlem: Stig Bye

Askim Travselskaps styre har avholdt fire styremøter i 2015.

Av saker som er tatt opp kan nevnes;

-opprusting av banen på Trippestad

-avhending av traktor

-kontakt med Lyseren og Trømborg ang. ponnitrav

Representanter fra A.T. har deltatt på Travkonferanse DNT, generalforsamling Momarken Travbane og Momarken Toto og Høstkonferanse Østfold Travforbund. Dessuten møtte representanter fra styret på medlemsmøter i Skiptvet og i Spydeberg. I Spydeberg ble DNT’s *Trav 2020* og *Til start* diskutert. Alle medlemmer skal ha mottatt SMS med innbydelse til dette møtet. Det har også vært deltagelse på Østfold Travforbund’s ledermøter på Momarken.

Skiptvet Travselskap og Lyseren Travselskap stod i 2015 som arrangør for lokalkjøring på Momarken, og Askim Travselskap sponset premier til ett av løpene med kr. 5000.-.

Arne Steen har sittet i en gruppe som har sett på muligheter for en amatørstall på Momarken.

Askim Travselskap har i år bestemt å tildele Øyvind Haugen æresmedlemskap.

Øyvind har vært medlem i Askim i en årrekke, og har hatt flere verv i styret. Han har i alle år vært lidenskapelig interessert i trav og travsport, og har selv hatt flere gode travhester. Den mest kjente av dem er vel **Royal Tork,** som på åttitallet satte norsk rekord som norskfødt varmblods hoppe, og hadde banerekorden på Momarken i flere år. Totalt innkjørt ble kr. 276.416.-, på 139 starter, hvorav 29 førstepremier.

**ÅRETS HEST 2015**

**Årets kaldblodshest** i Askim Travselskap ble **Valborg**, med kr. 40.000.- innkjørt på 8 starter, hvorav to førstepremier. Eier er Øystein Østre.

Andre hester i samme rase kan nevnes Fiann, eiet av Tormod Børud. Fiann kjørte inn kr. 146.280.- på 3 starter, hvorav en første vunnet i *Linje 5-*løpet i Sverige.

Nebbenes Helen, eiet av Normann Hansen, kjørte inn kr. 37.548.- på 22 starter, hvorav en andre og to tredjepremier.

Skogli Polly, eiet av Atle Garseg, kjørte inn kr. 24.923.- på 5 starter, hvorav to tredjepremier.

Komnes Tango, eiet av Øystein Østre, startet 1 gang, men var ikke heldig med premieringen.

**Årets varmblodshest** i Askim Travselskap ble **Tough Enough,** med kr. 57.840.- innkjørt på 12 starter, hvorav to første og seks tredjepremier. Eier er Bjørn Aasland.

Andre hester i samme rase kan nevnes, Quantum Spice, eiet av Diana L. Olsson, som kjørte inn 32.000.- på 12 starter, hvorav en første, to andre og en tredjepremie.

Arn Brodde, eiet av Arne Steen, kjørte inn kr. 19.000.- på 8 starter, hvorav en andre og to tredjepremier.

Magpies Moonlight, eiet av Diana L. Olsson, startet 3 ganger, men mislyktes i premiering.

**Askim Travselskap gratulerer eierne, og ønsker lykke til i 2016.**